钦定古今图书集成/明伦汇编/交谊典/第031卷 > 宋胡大初昼帘绪论 > 《僚采篇》
## 钦定古今图书集成/明伦汇编/交谊典/第031卷 > 宋胡大初昼帘绪论 > 《僚采篇》

县之有僚采，兄弟等也。兄弟有阋墙之衅，则家用不
和，何以“干蛊”而御侮哉？县僚本无慢长官之心，而每
有与令不相能者，非他也。令挟长以临僚采，僚采复
睚眦不相下，势必至于暌且忌不和。县无州郡黜陟
之权，合辙而驰，同舟而济，令苟怡怡相与，孰不竭力
以佐令乎？然相得每难，相失每易。公事分委佐厅，任
“之书判。或意见偶异，或请托所牵，未能与令意合，令
辄自行改判，或牒请再拟，则其情易以相失。孰若平
心量酌其是否，过厅面议，使之欣然窜易而无怨心
乎？佐厅吏人有过，令遽呼上，杖之于庭，县吏或有咆
哮，佐官亦复自行鞭挞，遂致彼此猜忌，因成仇隙，则
其情易相失。孰若致委曲于其本官”，令其自行决遣，
使之赧然愧服而无怨心乎？丞、簿而下，俸入极微，曾
不足以养廉，而令辄拖压累月，令虽不明支己俸，却
或于官钱移易贷用，其何以得同僚之心？故同僚俸
给，须当按月支送，或一时匮乏，则明以相告。令亦不
当先支己俸，及有移贷之私。收支簿历，使之通知可也。如是，则又孰不怡然相体，能与县家同休戚乎？令
始至之日，必延见僚采，历述弊端，悃愊无华，肝胆相
照。职事关系，彼此明言，毋怀忍以含怒。厅吏间谍，彼
此斥绝，毋嗜听以相猜。心同一人，事同一体，则政和
而民受其福矣。岂惟民之幸，亦令之幸也。虽然，同官
皆忠良之士，固自悉无可虑。彼有沈鸷狠戾者，或挟
才以相陵，或侵权以相挠，或阴摘长官之短，或乐受
谗者之言，则将奈何哉！令岂无假故疾病，势必委佐
官暂摄，而摄者辄变乱其统纪。县道库眼亦有属佐
厅司掌，及有财赋合属佐厅催督者，而佐官辄视为
己物，不与县道通融，则又将奈何哉！吁！此当以诚感，
不当以势争。以诚感则礼意必周，恳白必豫。使之自
有所不敢为。以势争则意义日暌。仇隙日甚。或相讦
或互申。弊有不可胜救者。此令所当深戒而早图者
也。